《奉和率尔有咏诗》
南北朝·王训

殿内多仙女，从来难比方。别有当窗艳，复是可怜妆。

学舞胜飞燕，染粉薄南阳。散黄分黛色，薰衣杂枣香。

简钗新辗翠，试履逆填墙。一朝恃容色，非复守空房。

君恩若可恃，愿作双鸳鸯。

作者简介：南朝梁琅邪临沂人，字怀范。王暕子。幼聪警，有识量。年十六，召见文德殿，应对爽彻。补国子生，射策高第，除秘书郎。累迁秘书丞、侍中。文章为后进领袖。年二十六卒。